Εξαμηνιαία Οικονομική Έκθεση 
(1η Ιανουαρίου 2024 – 30η Ιουνίου 2024) 
 
4 
 
 
 
Β. 
ΕΞΑΜΗΝΙΑΙΑ EΚΘΕΣΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΤΗΣ ΕΤΑΙΡΕΙΑΣ ΣΥΜΦΩΝΑ ΜΕ 
ΤΙΣ ΔΙΑΤΑΞΕΙΣ ΤΗΣ ΠΑΡ. 6 ΤΟΥ ΑΡΘΡΟΥ 5 ΤΟΥ Ν.3556/2007 ΚΑΙ ΤΙΣ ΕΠ’ ΑΥΤΟΥ ΕΚΔΟΘΕΙΣΕΣ 
ΕΚΤΕΛΕΣΤΙΚΕΣ ΑΠΟΦΑΣΕΙΣ 1/434/3-7-2008 ΚΑΙ 7/448/11.10.2007 ΤΟΥ ΔΙΟΙΚΗΤΙΚΟΥ 
ΣΥΜΒΟΥΛΙΟΥ ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ  
Με βάση τις διατάξεις του Νόμου 3556/2007 και τις επ’ αυτού εκδοθείσες εκτελεστικές αποφάσεις της 
Επιτροπής Κεφαλαιαγοράς, σας υποβάλλουμε την παρούσα εξαμηνιαία έκθεση του Διοικητικού 
Συμβουλίου για την περίοδο από 01.01.2024 έως και την 30.06.2024 επί των Οικονομικών Καταστάσεων 
της ΠΑΠΟΥΤΣΑΝΗΣ A.B.E.E. που συντάχθηκαν βάσει των Διεθνών Προτύπων Χρηματοοικονομικής 
Αναφοράς, που εφαρμόζονται στην ενδιάμεση χρηματοοικονομική αναφορά (ΔΛΠ 34). 
 
Α. Σημαντικά γεγονότα κατά το 1ο εξάμηνο του 2024 
Ο κύκλος εργασιών ανήλθε σε 31,7 εκατ. ευρώ (έναντι 32,2 εκατ. ευρώ την αντίστοιχη περίοδο του 2023), 
σημειώνοντας μικρή πτώση κατά 1,4%, με την αξία των εξαγωγών να αντιπροσωπεύει το 53% του 
συνολικού κύκλου εργασιών. 
 Για το σύνολο του έτους, εκτιμάται ενίσχυση του κύκλου εργασιών σε σχέση με το 2023, καθώς το δεύτερο 
εξάμηνο του 2024 θα είναι σε πλήρη εξέλιξη οι νέες συνεργασίες που ήδη υλοποιούνται. 
 H ολοκλήρωση του ισχυρού επενδυτικού πλάνου έχει δημιουργήσει την απαραίτητη ελεύθερη 
δυναμικότητα (περίπου 50% κατά μέσο όρο) θέτοντας τις κατάλληλες προϋποθέσεις για νέες συνεργασίες. 
Η Εταιρεία βρίσκεται σε διαπραγματεύσεις με μεγάλες πολυεθνικές και μικρότερες εταιρείες για νέα έργα 
που θα ενισχύσουν περαιτέρω τον κύκλο εργασιών και την κερδοφορία. 
Όσον αφορά τη συνεισφορά των τεσσάρων τομέων δραστηριότητας στα συνολικά μεγέθη, επισημαίνεται 
ότι το 29% των συνολικών εσόδων προέρχεται από πωλήσεις επωνύμων προϊόντων της Παπουτσάνης στην 
Ελλάδα και το εξωτερικό, το 18% από πωλήσεις στην ξενοδοχειακή αγορά, το 36% από παραγωγές 
προϊόντων για τρίτους και το 17% από βιομηχανικές πωλήσεις ειδικών σαπωνομαζών. 
 
Επισκόπηση ανά Τομέα Δραστηριότητας 
  
Επώνυμα Προϊόντα: Η κατηγορία παρουσιάζει ισχυρή ανάπτυξη κατά 19% σε σύγκριση με το πρώτο 
εξάμηνο του 2023, η οποία οφείλεται κατά μεγάλο βαθμό στο brand ΑΡΚΑΔΙ, που με την είσοδο του στις 
νέες κατηγορίες φροντίδας ρούχων και υγρών πιάτων παρουσιάζει μία αύξηση πωλήσεων κατά 73%. 
Εξαιρώντας το ΑΡΚΑΔΙ, οι πωλήσεις των επώνυμων προϊόντων προσωπικής περιποίησης ΠΑΠΟΥΤΣΑΝΗΣ 
εμφανίζουν αύξηση 7% στην Ελλάδα σε σχέση με το πρώτο εξάμηνο του 2023, κερδίζοντας σταθερά 
μερίδιο σε αξία σε μία αναπτυσσόμενη αγορά (+3% σε αξία για το εξάμηνο Ιανουαρίου-Ιουνίου 2024 σε 
σχέση με το αντίστοιχο περσινό με βάση τα στοιχεία αγοράς για το οργανωμένο λιανεμπόριο στις 
κατηγορίες που δραστηριοποιείται η ΠΑΠΟΥΤΣΑΝΗΣ). Τέλος, οι εξαγωγές των επώνυμων προϊόντων 
Παπουτσάνης αναπτύσσονται δυναμικά στο πρώτο εξάμηνο του έτους καταγράφοντας ανάπτυξη κατά 
34% σε σχέση με το αντίστοιχο εξάμηνο του 2023. 
Ο πυλώνας των επώνυμων προϊόντων Παπουτσάνης αποτελεί στρατηγική προτεραιότητα και αναμένεται 
να ενισχυθεί περαιτέρω το έτος 2024, μέσω του εμπλουτισμού της γκάμας των προϊόντων, της δυναμικής 
διαφημιστικής υποστήριξης και της ενίσχυσης της παρουσίας μας στα καταστήματα.